LV Eiropas Savienības Oficiālais Vēstnesis C 391/11

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2017/C 391/08)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“AMÊNDOA COBERTA DE MONCORVO”

ES Nr.: PGI-PT-02235 – 28.10.2016.

ACVN ( ) AĢIN ( X )

1. Nosaukums

“Amêndoa Coberta de Moncorvo”

2. Pieteikuma iesniedzēja valsts vai valstis

Portugāle

3. Lauksaimniecības produkta vai pārtikas produkta apraksts

3.1. Produkta veids

2.3. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Apraksts par produktu, uz kuru attiecas 1. punktā minētais nosaukums

Ar nosaukumu “Amêndoa Coberta de Moncorvo” apzīmē konditorejas izstrādājumu, kas saskaņā ar produkta specifikāciju gatavots no saldajām mandelēm (Prunus dulcis (Mill) D. A. Webb), kuras ir lobītas, grauzdētas un klātas ar cukura masu. Tirgū var laist trīs “Amêndoa Coberta de Moncorvo” mandeļu variantus: baltās jeb parastās; tumšās jeb šokolādē; lobītās.

“Amêndoa Coberta de Moncorvo” ir mandeles kodola formā, taču cukura kārtiņas dēļ izmērā ir nedaudz lielāka. Parastajam produkta variantam ir balta ārpuse ar raksturīgajām cukura smailēm, kas veidojas, gatavošanas gaitā. Atkarībā no izmēra 100 gramos produkta ir ne vairāk kā 40 mandeļu kodolu. Tumšās mandeles no parastā varianta atšķiras tikai ar šokolādes sīrupa izmantošanu gatavošanas beigu posmā, kas piešķir izstrādājuma ārējai kārtai brūnu šokolādes krāsu. Lobītajam produkta variantam ārējā kārta ir bālganā krāsā, ko rada plānā cukura glazūra, kura neveido pārējiem variantiem raksturīgās smailes. Šajā variantā, ņemot vērā izstrādājuma mazāko izmēru, 100 gramos produkta ir vismaz 40 mandeļu kodolu.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

“Amêndoa Coberta de Moncorvo” gatavo vienīgi no šādām izejvielām:

— lobītas, veselas, nebojātas saldās mandeles, kuru minimālais izmērs ir 12 mm,

— rafinēts baltais cukurniedru cukurs,

— ūdens,

— olas baltums (pēc izvēles),

— šokolāde vai kakao pulveris (tikai tumšajam variantam).

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Noteiktajā ģeogrāfiskajā apgabalā ir jānorit šādiem ražošanas posmiem:

— mandeļu grauzdēšanai,

— cukura un šokolādes sīrupu sagatavošanai,

— mandeļu glazēšanai.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

“Amêndoa Coberta de Moncorvo” marķējumā aiz produkta nosaukuma jābūt norādei “Indicação Geográfica Protegida” [“Aizsargāta ģeogrāfiskās izcelsmes norāde”] vai akronīmam “IGP” [“AĢIN”].

Marķējumā jānorāda “Amêndoa Coberta de Moncorvo” produkta variants (izņemot parasto jeb balto variantu, kam tas nav obligāti).

Marķējumā obligāti jābūt zemāk norādītajam “Amêndoa Coberta Moncorvo” simbolam.

4. Ģeogrāfiskā apgabala īsa definīcija

“Amêndoa Coberta Moncorvo” ražošanas/apstrādes ģeogrāfiskais apgabals ir tikai Torredemonkorvu (Torre de Moncorvo) pašvaldība.

5. Saikne ar ģeogrāfisko apgabalu

Starp “Amêndoa Coberta Moncorvo” un tā ražošanas apgabalu pastāvošās saiknes pamatā ir produkta reputācija.

Izgatavošanas process piešķir “Amêndoa Coberta Moncorvo” īpašu izskatu, kas padara produktu viegli atpazīstamu un atšķiramu no citiem cukurotu mandeļu izstrādājumiem. Šis izgatavošanas process ir cēlies Torredemonkorvu pašvaldības teritorijā, kur tas pastāvīgi un nepārtraukti piekopts jau gadsimtiem ilgi ciešā saiknē ar Lieldienām un citiem svētkiem. 1908. gada izdevumā “Ilustração Transmontana” dokumentēts “glazētāju” (cobrideiras) darbs, līdz ar to zināms, ka vismaz kopš tā laika produkta “Amêndoa Coberta Moncorvo” izgatavotājas ir pazīstamas ar šo vārdu. 1936. gada Lielajā Portugāles un Brazīlijas enciklopēdijā (Grande Enciclopédia Portuguesa e Brasileira) arī minēts, ka “Monkorvu cukurotās mandeles ir slavenas [visā] Portugālē”.

Tāpat arī 1942. gadā izdotajā grāmatā “Livro do Segundo Congresso Transmontano” vēstīts par to, ka Torredemonkorvu pastāv neliela “cukurotu mandeļu” nozare, kuras produkti ir “ļoti interesanti ar savu oriģinalitāti” un “gandrīz visiem pazīstami pēc to raksturīgā izskata”. Šajā pašā grāmatā ietverts šāds produkta “Amêndoa Coberta Moncorvo” ražošanas metodes apraksts: “Mandeles apstrādā šādi: pēc nolobīšanas (izmantojot karstu ūdeni mizas atdalīšanai) tās viegli apgrauzdē. Pēc grauzdēšanas tās pārber uz lielām vara paplātēm, kas tiek nepārtraukti karsētas uz mazas uguns. Pēc tam uz šīm paplātēm esošās mandeles cobrideira (glazētāja – tā tika dēvētas šī darba veicējas) apkaisa ar cukuru un pastāvīgi maisa, pacietīgi atkārtojot šo kustību vairākas stundas pēc kārtas, līdz mandeles ir pilnīgi gatavas, ieguvušas raksturīgo teju visiem pazīstamo izskatu.” Šī ražošanas metode visādā ziņā ir līdzīga tai, ko izmanto joprojām.

Turpinājumā grāmata vēsta: “Mandeles tiek gatavotas dažādos veidos, taču, manuprāt, vislabākās ir tās, ko dēvē par “peladinha” [“lobītajām”]. Šim veidam ir mazāk cukura, bet tas, nenoliedzami, ir ar vispatīkamāko garšu.” Šajā dokumentā ir sniegtas liecības par dažādu mandeļu veidu tradicionālo gatavošanu, kas turpinās līdz pat mūsdienām, kā apstiprina, piemēram, raksts avīzē “Jornal de Notícias”, kurā norādīts, ka “cukurotās mandeles pieder pie pazīstamākajām vietējām delikatesēm, [kas pastāv] trijos veidos: baltās, tumšās un “peladinha” (“Torre de Moncorvo: o Concelho”, 7.2.2008.).

Torredemonkorvu veltītajā dokumentālajā filmā “O Homem e a Cidade”, ko 1996. gadā pārraidīja televīzijas kanāls Radio Televisão Portuguesa (RTP), minēts, ka “nepastāvot ievērojamiem rūpnieciskiem resursiem, Torredemonkorvu galvenokārt pārtiek no dažādām privātām iniciatīvām, kas gandrīz vienmēr sakņojas tradīcijās. Viens no šādiem ražošanas piemēriem ir cukurotās mandeles – gards reģionālās konditorejas izstrādājums. Senā un pacietības pilnā māksla šo tradicionālo saldumu izstrādē ir gadsimtiem izkoptas prasmes rezultāts.”

Maria de Lurdes Modesto un Afonso Praça savā grāmatā “Festas e Comeres do Povo Português” (1999) norāda, ka Portugālē ir “meistarīgi izgatavotas mandeles, kuras ir pelnījušas īpašu uzslavu, proti, Monkorvu “cukurotās mandeles”. Tās ir mazpilsētas īpašais produkts, kas plaši pazīstams visā reģionā, jo “Monkorvu konditores” tās reklamē dažādās svētku un svētceļojumu vietās, kur ierodas ar savu leti.”

Minētie autori arī vērš uzmanību uz Cabral Adão sarakstīto grāmatu “Paisagens do Norte” (1954), kurā autors atsaucas uz kādu cukuroto mandeļu gatavotāju (encobrideira de amêndoas), veltot viņai šādus vārdus: [A]tceros, ka redzēju viņu pie liela pavarda, kurā kvēloja karstas ogles; viņa, plati izplestām kājām, ar svārkiem līdz potītēm nosegtām, sēdēja, maisīja un pārmaisīja pusgatavās mandeles uz vara paplātes, pirkstus ar uzpirksteņiem sargādama, lai pirkstu galus pret karsto pannu neapsvilinātu, kad ar rokām bija jāapvērš cukurotās bumbiņas uz otru pusi, kas radīja briesmīgu un nemitīgu troksni, liekot viņai runāt paceltā balsī, lai varētu skaidrot man šī garduma gatavošanas norisi.”

Rakstā, kas publicēts 2007. gadā notikušā semināra “Monkorvu. No tradīcijām līdz modernizācijai” (“Moncorvo. Da tradição à modernidade”) materiālos, vēsturnieks un pētnieks Virgílio Tavares no Iedzīvotāju, ekonomikas un sabiedrības studiju centra (Centro de Estudos da População, Economia e Sociedade (CEPESE)) minēja Monkorvu cukuroto mandeļu ražošanu kā daļu no tipiskajiem mājamatniecības izstrādājumiem, kuri piesaista tūristus un apmeklētājus un ir Monkorvu identitātes neatņemama sastāvdaļa.

Atsauces uz “Amêndoa Coberta de Moncorvo” ir atrodamas visdažādākajās, tostarp prestižās, publikācijās par reģionālo un nacionālo gastronomiju, piemēram, Alfredo Saramago darbā “Cozinha Transmontana” (tajā iekļautas visu trīs produkta veidu dokumentālas fotogrāfijas) un Maria de Lurdes Modesto darbā “Cozinha Tradicional Portuguesa”.

Torredemonkorvu pašvaldībā pēdējo gadu laikā ir sagatavoti vairāki izglītojoši kursi, kur šī zinātība tiek nodota tālāk jaunām “glazētājām” (cobrideiras), tādējādi modinot jaunākās paaudzes interesi par šo darbu, ar ko tradicionāli nodarbojās vecāka gadagājuma cilvēki.

“Amêndoa Coberta de Moncorvo” kvalitāte, oriģinalitāte un patēriņa tradīcija ir atnesusi produktam lielu slavu un atpazīstamību, ko pierāda neskaitāmas atsauces medijos, kur tas bieži dēvēts par vienu no Torredemonkorvu simboliem.

Daži medijos atspoguļoto atsauču piemēri: “Os segredos de uma cobrideira de amêndoas” (Jornal do Nordeste, 27.2.2007.), “Às voltas com a amêndoa” (Jornal do Nordeste, 16.10.2007.), “As amêndoas” (Público, 30.3.2013.), “Amêndoa coberta de Moncorvo é especialidade da Páscoa transmontana” (SIC, 20.4.2014.), “Produzir amêndoa coberta em Torre de Moncorvo tem que se lhe diga” (RTP, 5.4.2015.), “Páscoa para lá do compasso” (Correio da Manhã, 28.3.2016.).

Atsauce uz specifikācijas publikāciju

(šīs regulas 6. panta 1. punkta otrā daļa)

http://tradicional.dgadr.pt/images/prod_imagens/doces/docs/CE_Amendoa_Coberta.pdf

(1) OV L 343, 14.12.2012., 1. lpp.